הארכיון של אנה

הארכיון של אנה (באנגלית: Anna’s Archive) היא ספריית צללים חינמית וללא מטרת רווח, המספקת גישה מקוונת לספרים וחומרים כתובים ממגוון מקורות באמצעות רב מנוע. הספרייה הוקמה על ידי צוות ארכיונאים אנונימיים כתגובה למאמצי איגוד המוציאים לאור הבריטי  וגילדת המחברים האמריקאית  יחד עם רשויות החוק לסגור את האתר Z-library  בנובמבר 2022.

לטענת בעלי הארכיון, הוא מעניק גישה למטא-דאטה של חומרי ספריות הצללים Open Library ,  Sci-Hub,  Z-Library  ועוד, מספק את המסת"ב שלהם ואינו מפר זכויות יוצרים אלא מנגיש את המידע הזמין באינטרנט. האתר מציין כי הוא הוקם ללא מטרות רווח ומקבל תרומות כדי לכסות על עלות התפעול שלו. נכון ל-23 באוקטובר 2023, באתר נטען כי הוא "הספרייה הפתוחה הגדולה ביותר בעולם עם 22,052,322 ספרים, 97,847,390 מאמרים, 2,451,032 קומיקסים ו-673,013 מגזינים — שמורים לעד".

תיאור 
מטרותיו המוצהרות של הארכיון של אנה הן שימור וגיבוי של כל הידע והתרבות האנושיים, והנגשתם לכל אדם בעולם. מפעילי האתר סבורים כי מידע רוצה להיות חופשי ומאמינים שמידע צריך לזרום בחופשיות. ולכן המיזם מאגד מגוון חומרים, כולל ספרים, מאמרים, ספרי קומיקס, מגזינים ועוד מתוך מספר ספריות צללים באתר אחד, ומאפשר שכפול, הורדה והעתקה של החומרים כדי לשמר את הידע "לנצח". האתר והמידע בו נגישים בקוד פתוח , מה שמוביל את מפעילי האתר לטעון כי אי אפשר לסגור את האתר, משום שהוא "מיד יצוץ מחדש". על פי האתר, הוא קורא להפיץ את השמועה על הארכיון של אנה, ברשתות החברתיות, או בכל מקום אחר כי מפעיליו "אינם מאמינים בשומרי סף".

פיתוח עתידי 
ב-3 באוקטובר 2023 הארכיון דייוח כי הוא ביצע גרידת נתונים לקטלוג המאוחד WorldCat כדי לסייע בשימור "כל הספרים בעולם", ו"מורשתה של האנושות". בסוף ספטמבר הודיעה הספרייה כי פיתחה אפשרות חדשה שזמינה בגרסת בטא בדף הבית שלה, בה כמו ב-Sci-Hub, ניתן להזין DOI ולקבל בחינם את המאמר האקדמי המבוקש, וכי בניגוד לSci-Hub, הספרייה תמשיך להעלות מאמרים חדשים למאגר.

קישורים חיצוניים

הערות שוליים 

ספריות דיגיטליות
שיתוף קבצים
מנועי חיפוש
אקטיביזם מקוון
ספריות צללים